Carl Andersen (LA), 2025-05-13:
Liberal Alliance anerkender behovet for at beskytte vores demokrati mod uønsket udenlandsk påvirkning.
Det skyder gråspurve med kanoner og rammer endda ved siden af.
Det er alt for vidtgående og upræcist og skaber unødige begrænsninger for borgernes frihed, samtidig med at det – jf. forslagsstillerne selv – primært er symbolpolitik, da man ikke rammer det, man sigter efter.
Dette forslag lider af nogle helt centrale svagheder.
Det er alt for bredt og urimeligt.
Forbuddet rammer alle donationer fra udlandet, inklusiv fra danske statsborgere, der midlertidigt opholder sig der.
Omkring 250.000 danskere bor i udlandet, herunder 50.000, som er en del af det danske mindretal i Sydslesvig.
De er alle stolte ambassadører for vores kultur og sprog, og det bør vi omfavne frem for at forbyde.
Mange af dem følger dansk politik.
Nogle af dem betaler endda dansk skat her i landet og har endda stemmeret.
Alligevel afskæres de nu med det her fra at støtte deres foretrukne parti eller kandidat med selv små beløb som 100 kr. til en valgplakat.
Hvorfor skal danskere i Flensborg ikke have samme ret til at støtte politik som en borger i København?
Dette er en unødig begrænsning af individuel frihed og rammer især små partier, der kan være afhængige af private bidrag, eller kandidater, som har familie spredt ud over hele verden.
Der er også den manglende bagatelgrænse, som skaber en masse gråzoner, og at forbyde donationer uanset størrelsen, altså hvad enten det 1 kr. eller 100.000 kr., skaber en urimelig administrativ byrde, især hos mindre organisationer drevet af frivillige.
Lovforslaget hævder, at en bagatelgrænse vil øge bureaukratiet, men det giver efter min overbevisning ingen mening.
En grænse vil gøre loven mere praktisk og reducere usikkerhed.
Forbuddet omfatter nemlig ikke kun penge, men også rabatter, produkter og tjenester fra udlandet uden klare retningslinjer.
Hvad betyder det så i praksis?
Må en lokalbestyrelse bruge en pendlerlejlighed ejet af en dansker i udlandet til møder?
Må partier forhandle rabatter på valgmaterialer hos udenlandske leverandører?
Disse gråzoner efterlader partier og kandidater i juridiske usikkerheder med risiko for straf og pletter på straffeattesten.
Endelig ignorerer man eksisterende løsninger.
For i Danmark har man faktisk et forbud, som forhindrer donationer fra aktører, som truer vores demokrati eller modarbejder frihedsrettigheder.
Folk på denne liste må dog gerne donere op til 10.000 kr. til f.eks. moskéer i Danmark, mens det her lovforslag forbyder selv en krone fra en dansker i udlandet.
Det er jo helt vildt, at vi tillader, at personer, vi ved vil skade og undergrave vores demokrati, må give 10.000 kr., men en helt almindelig dansker i Flensborg må ikke give en krone.
Det har jeg i hvert fald svært ved at forsvare heroppe fra.
Det giver nogle absurde konsekvenser.
Vi stiller også spørgsmålstegn ved, om forbuddet er i overensstemmelse med København-Bonn-erklæringerne, som sikrer, at mindretal som det danske i Sydslesvig og det tyske i Danmark har retten til at pleje kulturelle og politiske forbindelser til deres hjemland.
At forbyde økonomisk støtte til eller f.eks. udlån af lokaler til partier i Danmark kan stride imod denne ret og skabe unødvendige spændinger.
Endelig deler vi Transparency International Denmarks bekymring om Danmarks egen støtte til politiske partier i udlandet igennem ordninger som f.eks. Dansk Institut for Partier og Demokrati.
Hvis udenlandske donationer anses for at være en trussel mod vores demokrati, hvordan kan vi så forsvare, at vores støtte til demokrati og partier i andre lande ikke er det?
Det er jo hykleri på et niveau, som Liberal Alliance ikke kan stå inde for.
Herudover søger vi tilslutning til at fritage danskere i udlandet samt anerkendte mindretal fra forbuddet og indføre en bagatelgrænse.
Vi vil nemlig gerne være konstruktive på den her bold og ikke blot lave symbolpolitik og være aktivistiske i overskrifter.
Tak for ordet.